সৌমিত্র ঘোষ ■ বালি: শ্রমজীবী হাসপাতাল সম্প্রসারণের জন্য জমির দাবিতে আন্দোলন শুরু হল বালি-বেলুড়ে৷ এর জন্য এলাকায় গড়ে উঠেছে শ্রমজীবী হাসপাতাল সহযোগী মঞ্চও৷ বেলুড় শ্রমজীবী হাসপাতালের অপরিসর ভবনে প্রতিদিন বাড়ছে রোগীর চাপ৷ আউটডোর থেকে ওয়ার্ড সর্বত্রই স্থান অকুলান৷ অথচ শুধু হাওড়া বা হুগলি নয়, উত্তর ও দক্ষিণ ২৪ পরগনা-সহ অন্য জেলারও প্রত্যন্ত এলাকা থেকে রোগীরা আসছেন সেখানে নামমাত্র খরচে চিকিৎসা পেতে৷ তাই শ্রমজীবী কর্তৃপক্ষ হাসপাতাল সম্প্রসারণের প্রয়োজনীয়তা অনুভব করছেন রোজ৷ আর সে লক্ষ্যেই সংলগ্ন রাজ্য সরকারের মালিকানাধীন ১৪ বিঘা জমিতে হাসপাতাল সম্প্রসারণ-সহ শ্রমজীবীদের উন্নয়নে আরও কিছু পরিকল্পনা বাস্তবায়িত করতে ওই জমি তাঁদের হাতে তুলে দেওয়ার দাবি উঠেছে৷